b'\n_START_ARTICLE_\nItalijos Ryt\xc5\xb3 Afrika\n_START_SECTION_\nRaida\n_START_PARAGRAPH_\nPrielaidos susiformuoti Italijos Ryt\xc5\xb3 Afrikai susidar\xc4\x97 Italijai ple\xc4\x8diant savo valdas Afrikos rage, ir XIX a. pabaigoje ten \xc4\xafk\xc5\xabrus dvi atskiras kolonijas\xc2\xa0\xe2\x80\x93 Italijos Eritr\xc4\x97j\xc4\x85 ir Italijos Somaliland\xc4\x85. 1936\xc2\xa0m., po Antrojo Italijos-Abisinijos karo u\xc5\xbekariavus Etiopijos imperij\xc4\x85, buvo nuspr\xc4\x99sta sujungti \xc5\xa1ias visas valdas \xc4\xaf vien\xc4\x85 kolonij\xc4\x85. \xc5\xa0is sujungimas buvo fa\xc5\xa1istin\xc4\x97s Italijos plano dalis. V\xc4\x97liau buvo planuojama u\xc5\xbeimti Egipt\xc4\x85, Sudan\xc4\x85, ir taip sujungti visas Italijos valdas Afrikoje._NEWLINE_Fa\xc5\xa1istin\xc4\x97 vyriausyb\xc4\x97 vykd\xc4\x97 stipri\xc4\x85 italizacijos politik\xc4\x85, kuriai ypa\xc4\x8d prie\xc5\xa1inosi etniniai amharai. Po bandymo nu\xc5\xbeudyti 1937\xc2\xa0m., italai nusiaub\xc4\x97 Etiopijos \xc5\xa1ventov\xc4\x99 Debre Libanoso vienuolyn\xc4\x85, sudegino kai kuri\xc5\xb3 etiop\xc5\xb3 namus sostin\xc4\x97je. Tam, kad susilpninti istori\xc5\xa1kai Etiopijos politikoje vie\xc5\xa1patavusius amharus, italai stiprino musulmon\xc5\xb3 etnines ma\xc5\xbeumas._NEWLINE_Italija kolonijoje vykd\xc4\x97 brangiai kainuojan\xc4\x8dius infrastrukt\xc5\xabros projektus, kurie buvo sunkiai pakeliami Italijai. Buvo tiesiami keliai tarp Asmaros, Adis Abebos ir Mogadi\xc5\xa1o, suplanuoti ir prad\xc4\x97ti statyti gele\xc5\xbeinkeliai, u\xc5\xbetvankos, buvo planuojama sostin\xc4\x99 Adis Abeb\xc4\x85 paversti klestin\xc4\x8diu meno ir kult\xc5\xabros miestu._NEWLINE_Ta\xc4\x8diau planus nutrauk\xc4\x97 Antrasis Pasaulinis karas, kurio metu Italijos Ryt\xc5\xb3 Afrika buvo atskirta nuo Italijos: patekim\xc4\x85 \xc4\xaf j\xc4\x85 ir Sueco kanal\xc4\x85 kontroliavo Brit\xc5\xb3 imperija. Tod\xc4\x97l Italija konkuravo su Britanija ir siek\xc4\x97 paver\xc5\xbeti kai kurias jos kolonijas, pirmiausia Sudan\xc4\x85, kuris b\xc5\xabt\xc5\xb3 sujung\xc4\x99s Ryt\xc5\xb3 Afrik\xc4\x85 su Italijos Libija._NEWLINE_1940\xc2\xa0m. Ryt\xc5\xb3 Afrikos paj\xc4\x97gos u\xc5\xbe\xc4\x97m\xc4\x97 gretim\xc4\x85 brit\xc5\xb3 kolonij\xc4\x85\xc2\xa0\xe2\x80\x93 Brit\xc5\xb3 Somalilend\xc4\x85. Tai buvo vienintel\xc4\x97 Italijos pergal\xc4\x97 kare be Vokietijos pagalbos. Kolonijos resursai buvo labai menki, vietiniai kariai prastai apmokyti, kra\xc5\xa1to infrastrukt\xc5\xabra nei\xc5\xa1vystyta. 1941\xc2\xa0m. britai u\xc5\xbe\xc4\x97m\xc4\x97 Kereno tvirtov\xc4\x99, v\xc4\x97liau\xc2\xa0\xe2\x80\x93 Masav\xc4\x85. Taip italai neteko Eritr\xc4\x97jos. T\xc5\xb3 pa\xc4\x8di\xc5\xb3 met\xc5\xb3 pabaigoje pasidav\xc4\x97 paskutin\xc4\x97s ital\xc5\xb3 paj\xc4\x97gos Gondare, ir karas buvo pralaim\xc4\x97tas. Ital\xc5\xb3 partizaninis karas t\xc4\x99s\xc4\x97si iki pat 1943\xc2\xa0m._NEWLINE_Pasibaigus karui, kolonija buvo oficialiai panaikinta. Eritr\xc4\x97jos provincij\xc4\x85 (iki 1951\xc2\xa0m.) ir Brit\xc5\xb3 Somalilend\xc4\x85 (iki 1960\xc2\xa0m.) \xc4\x97m\xc4\x97 kontroliuoti Jungtin\xc4\x97 Karalyst\xc4\x97, Etiopija atgavo nepriklausomyb\xc4\x99, ir Italijos kontrol\xc4\x97je liko tik buv\xc4\x99s Italijos Somalilandas (iki 1960\xc2\xa0m.).'